तीसरी फिल्म ‘अलीगढ़’ तो भारतीयों की सेक्स सम्बन्धी सारे महान आदर्शों और धारणाओं को चुनौती दे कर उसे भीतर तक मर्माहत कर देती है। अलीगढ़ मुस्लिम विश्वविद्यालय का मराठी का प्रोफेसर ‘गे’ है, उसका ‘गे होना लोगों पर वज्रपात की तरह टूटता है। पढ़े-लिखे, अनपढ़, सभ्य तथा असभ्य सभी लोग उस पर टूट पड़ते हैं। उसका जीना हराम कर देते हैं। फिल्मकार पूरी तरह से प्रोफेसर श्रीनिवास रामचन्द्र के साथ है। दर्शकों को भी सेक्स पार्टनर चुनने तथा अपनी तरह से जीने की उसकी स्वाधीनता के साथ, खड़ा कर देता है। तीनों फिल्में व्यक्तिगत स्वाधीनता के प्रश्न को मुखरता से उठाती हैं और अत्यन्त कलात्मकता के साथ उन्हें प्रस्तुत करती हैं। कलात्मक माध्यम के तौर पर सिनेमा की ताकत का ऐसा इस्तमाल करती हैं कि दर्शक स्त्री की स्वाधीनता, जतिबंधन से मुक्ति और लेस्बियन तथा गे संबंधों के पक्ष में खड़ा हो जाता है। यह भूल ही जाता है कि रोजमर्रा की जिन्दगी में जीवन-मरण का प्रश्न बने हुए उसके मूल्यों की ऐसी की तैसी हो रही है, उसकी तथाकथित महान संस्कृति को ये फिल्में रसातल में ले जा रही हैं।